[{"text_idx": "#000000", "text": "Bangor yn dathlu Dydd Gwyl Ddewi"}, {"text_idx": "#000001", "text": "Wythnos o ddigwyddiadau ym Mangor"}, {"text_idx": "#000003", "text": "22ain o Chwefror \u2013 3ydd o Fawrth 2019"}, {"text_idx": "#000004", "text": "Eleni bydd rhai o sefydliadau mwyaf Bangor a\u2019r cylch yn dod at eu gilydd i drefnu wythnos o ddigwyddiadau a gweithgareddau dros Hanner Tymor Chwefror er mwyn dathlu nawddsant Cymru, Dewi Sant."}, {"text_idx": "#000006", "text": "Yn eu plith bydd gweithgareddau at bob dant yn cynnwys digwyddiadau cerddorol, celf, garddio, gweithgareddau i blant a theuluoedd, cwis i ddysgwyr, darlithoedd hanes a gwyddoniaeth, darlledu penodau o gyfres boblogaidd Deian a Loli, sioeau a pherfformiadau theatrig. Hefyd bydd cystadleuaeth addurno ffenestri busnesau a siopau yn gyfle gwych i fusnesau Stryd Fawr a Bangor Uchaf ddangos eu cefnogaeth a chyfrannu at greu awyrgylch gwerth chweil. Ar ddydd Sadwrn 2il o Fawrth wedyn cynhelir gorymdaith odidog drwy Stryd Fawr y ddinas gyda Band Pres Porthaethwy yn arwain."}, {"text_idx": "#000007", "text": "Yn o\u0302l John Wyn Jones, Maer Bangor a Chadeirydd Menter Iaith Bangor, mae\u2019r bartneriaeth newydd yn un fydd yn codi proffil yr w\u0302yl yn y ddinas trwy hyrwyddo\u2019n diwylliant a\u2019n hunaniaith unigryw Cymreig ymhlith thrigolion ac ymwelwyr:"}, {"text_idx": "#000008", "text": "\u201cDros y blynyddoedd mae dathliadau Dydd Gw\u0302yl Dewi wedi mynd o nerth i nerth yn yr ardal, ac eleni mae\u2019n wych fod cynifer o sefydliadau Bangor yn cydweithio mor agos i drefnu a hyrwyddo cyfres o weithgareddau arbennig i ddathlu Dewi Sant, ein Cymreictod, yr iaith Gymraeg a diwylliant ein cenedl."}, {"text_idx": "#000009", "text": "\u201cBydd y gweithgareddau yn gyfle gwych i drigolion yr ardal ac ymwelwyr ddod at eu gilydd i ddathlu fel un cymuned fawr \u2013 ac efallai annog mwy o bobl i ymfalchi\u0308o yn eu Cymreictod, gymdeithasu yn y Gymraeg neu ddysgu\u2019r iaith.\u201d"}, {"text_idx": "#000012", "text": "Yn dathlu cyswllt diwylliannol mae arddangosfa o waith gan artistiaid o Fangor, Soest a Chwaer Ddinasoedd eraill yn nodi hanner canmlwyddiant gefeillio Dinas Bangor gyda Soest, yr Almaen. Mae gefeillio tref yn galluogi perthynas arbennig rhwng dwy gymuned, gan hybu dealltwriaeth o wahanol ddiwylliannau."}, {"text_idx": "#000013", "text": "Rhowch eich enw i dderbyn cylchlythyr Storiel er mwyn cael gwybod ymlaen llaw am arddangosfeydd, a derbyn cynigion arbennig a\u2019r newyddion diweddaraf"}]